Olih: Nyoman Manda
Nyabran dina Buda Kliwon Dungulan sabilang nem
sasih apisan, wénten rerahinan gumi, Rerahinan Galungan/Kuningan, rerahinan
agama cihna pangéling kamenangan dharma lawan adharma. Rerahinan puniki ngawit
saking pitung rahina sadurung Galungan, Buda Pon Sungsang ngantos Buda Kliwon
Paang (Buda Kliwon Pegat Uakan). Rehainan sané laminnyané abulan pitung dina
pucaknyané ring Buda Kliwon Dungulan lan Saniscara Kliwon Kuningan.
Ri tatkala rerahinan puniki kramané ngaturang
subakti sakadi liangé krana prasida naméngin sang Kala Tiga. Malantaran
asapuniki, mawinan prasida nglanturang kauripanné sakadi mangkin, prasida
nébéngin angga saking serangan Buta Kala (Betari Durga sakadi palemahannyané)
sané setata nguji lan ngusak-asik kesabaran jadmané. Taler parebat rauh saking
Bhuta Kala sané tiosan sekadi Kala Kadabah, Kala Amengkurat, Kala Rangda Tiga.
Pangusak-asik para kala puniki tan surud-surud ngantos Buda Kliwon Paang (Pegat
Uakan).
Sahanan paweweh punika kasengguh Uncal Balung,
inggih punika masa sané nénten becik nglaksanayang yadnya sané mabuaka. Sakadi
pangabénan, pawiwahan. Sakadi riinné tan purun pisan kramané nglaksanayang
yadnya salami suén Uncal Balung puniki, Napi malih yan Galungan nemu Tilem.
Sapatutné ri tatkala puniki ngaturang labaan marupa segehan cacahan mawor
keladi, byakala, mangda sang kala tan ngusak-asik sahasa prasida somya sih ring
jadmané. Niki banget pangeres kalané yan jadmané sakadi lali napi malih yan
mangun yadnya mabuaka. Napi malih pacang nglaksanayang yadnya pangabénan, krana
upacara puniki pastika kapuput antuk nunas tirta ring Pura Panguluning Sétra.
Betari Durga sakadi prabawa stri Betara Siwa sané pastika nyeneng drika,
pastika tan kalugra yan jadmané nglaksanayang yadnya mabuaka ring masa Uncal
Balung puniki.
Saantukan urip i manusa tan keni antuk narka duk
kapan pacang kaambil, pacang tangkil mawali ka gumi wayah. Yan wénten krama
padem ri tatkala rahina Galungan mapanyengker abulan pitung dina, tan wenang
kaabén krana Uncal Balung sakadi aturé wawu. Riin wénten kabiasaan masekeh
ngantos tiba déwasa ayu pacang ngabén, taler wénten utsaha nyulubang mendem
sawané mameteng mangda tan nyédani rerahinan sané sedeng mamargi. Palaksanaan
upacara puniki akéh sakadi metiosan nganutin désa mawacara, matiosan nganutin
becik sané kasungkemin ring soang-soang désa. Becik sané kaanut ring satunggil
désa menawi tan prasida kaanggé ring désa tiosan nganutin pararem, kahanan
désa, paican galah/pamatut sang sulinggih wiadin empu.
Aab jagat sakadi mangkin, jaman sampun maju lan
berubah wénten sané nglaksanayang pamargi tios, purun ngrebak Uncal Balung
puniki saantukan tetujon nulus pacang muputang sang matinggal, antuk menawi
ngaturang guru piduka, pamayuh déwasa lan tiosan. Perubahan-perubahan asapuniki
manawita lugra tan kalugra, mangda galang apadang pamarginé sareng sami
sapasira patut ngicén ambah pangruak pamatut prasida nglaksanayang upacara
pangabénan ninggal unduké sakadi riin, Nguncal Balung puniki. Laksanané
matiosan nganutin désa mawecara lan paica pasuécan pamuput krana naenin
kapanggih upacara makingsan di geni sakadi upacara ngabén biasa mawinan wénten
pakaeng dadiné pindo ngabén.
Nyoman Manda
embas ring Banjar Pasdalem, Gianyar pinanggal 14 April 1938, sareng pangawi lianan sekadi Djelantik Santha, Madé Suarsa, Samar Gantang, Madé Sanggra (almarhum) miwah sané lianan dados redaktur majalah Canang Sari lan Satua. Kakawian dané kawedar ring Simponi, Bali Post, Harian Nusa Tenggara, Media Muda Balai Pustaka, Mingguan Merdeka Zaman, Suluh Marhaen, Pos Bali, Majalah Satua, Canang Sari, lan Suara Karya. Ngamolihang makudang-kudang penghargaan miwah hadiah, lan ngamolihang Hadiah Sastera Rancagé ping tiga.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn sag_Latn ban_Latn